***Privitak 3.* OBRAZLOŽENJE POSEBNOG DIJELA FINANCIJSKOG PLANA**

2918 EKONOMSKI INSTITUT, ZAGREB

19.12.2023**.**

**Sažetak djelokruga rada proračunskog korisnika**

Ekonomski institut, Zagreb (EIZ) osnovan je Pravilnikom o osnivanju Ekonomskog instituta Savske banovine 23. ožujka 1939. godine. Na temelju odredaba Zakona o ustanovama i Zakona o znanstvenoj djelatnosti i visokom obrazovanju, Institut ima status javne znanstvene ustanove čiji je osnivač Republika Hrvatska. Institut se bavi znanstvenom djelatnošću (znanstvena i razvojna istraživanja) u polju ekonomije i ostvarivanjem znanstvenih programa od strateškog interesa za Republiku Hrvatsku. Trenutno je na Ekonomskom institutu, Zagreb zaposleno 47 radnika.

Osim znanstvene djelatnosti, Institut obavlja i sljedeće aktivnosti:

* Objavljivanje i širenje rezultata znanstvenih i razvojnih istraživanja
* Znanstveno i stručno osposobljavanje ekonomskih stručnjaka
* Davanje stručnih mišljenja i prijedloga o gospodarskoj politici, razvojnim problemima poduzetnika i gospodarskih grana te lokalnih i regionalnih zajednica
* Organiziranje i vođenje znanstvenih, obrazovnih i konzultantskih aktivnosti (seminari, znanstveni i stručni skupovi i sl.)
* Izdavačka djelatnost
* Informatičko-dokumentacijska djelatnost.

EIZ organizira veliki broj različitih skupova dominantno iz različitih ekonomskih tema, počevši od znanstvenih konferencija, projektnih sastanaka pa do različitih diseminacijskih aktivnosti poput okruglih stolova.

EIZ aktivno radi na digitalizaciji poslovanja i povećanju konkurentnosti u privlačenju ulaganja u istraživačke projekte, što ne doprinosi samo jačanju istraživačkih kapaciteta EIZ-a, već i umrežavanju s ostalim znanstvenim institucijama u RH, te gospodarstvu u cjelini, budući da će veći broj primijenjenih istraživanja za rezultat imati konkretne preporuke za nositelje politika, kao i poslovni sektor.

Budući razvoj Instituta određuju njegova misija, vizija, vrijednosti koje želi slijediti, kao i očekivane promjene u okruženju koje će utjecati na potrebe društva za ekonomskim istraživanjima. Misija je Instituta provoditi znanstvena i stručna ekonomska istraživanja s najvišim akademskim standardima čiji se rezultati objavljuju u publikacijama s međunarodnim odjekom i služe kao podloga za informiranu javnu raspravu o relevantnim društvenim pitanjima u Republici Hrvatskoj i šire. Vizija mu je u nadolazećem razdoblju postati priznato središte izvrsnosti u ekonomskim istraživanjima s akademskim standardima najboljih europskih istraživačkih institucija. Kako bi to postigao, u provedbi strategije, Institut će se voditi sljedećim temeljnim vrijednostima: kvaliteta znanstvenog rada, neovisnost i nepristranost znanstvenog rada, relevantnost, etičnost, javnost rada te učinkovitost i racionalnost.

*Zakonske i druge pravne osnove*

* *Zakon o visokom obrazovanju i znanstvenoj djelatnosti, Narodne novine br. 119/2022;*
* *Zakon o osiguravanju kvalitete u visokom obrazovanju i znanosti, Narodne novine br.* *151/2022.*
* *Zakon o ustanovama, Narodne novine br. 76/1993. - 151/2022;*
* *Uredba o nazivima radnih mjesta i koeficijentima složenosti poslova u javnim službama, Narodne novine br. 25/2013 - 26/2023);*
* *Temeljni kolektivni ugovor za službenike i namještenike u javnim službama, Narodne novine br. 56/2022,*
* *Statut Ekonomskog instituta, Zagreb, rujan 2014.*
* *Zakon o proračunu, Narodne novine br. 144/21;*

**Šifra i naziv aktivnosti/ projekta: Sve aktivnosti**

Sve aktivnosti Ekonomskog instituta, Zagreb usmjerene su na provođenje istraživačkog programa i ostvarenje ciljeva vezanih uz unaprjeđenje kvalitete znanstvenog rada i istraživanja u Institutu.

Aktivnost *A622120 Pravomoćne sudske presude* u prethodnim godinama su se financiraleiz proračunskih sredstava putem refundacija. Sudske presude odnose se na neisplatu razlike plaća u razdoblju od prosinca 2015. godine do siječnja 2017. godine. Od 15 sudskih tužbi, na naplatu je stiglo 14 sudskih presuda koje su plaćene tijekom 2022. i 2023. godine, i od kojih je 11 refundirano iz proračunskih sredstava. U 2022. godini je refundirano 11.278,36 EUR, a u 2023. godini 12.125,14 EUR. Kako budu stizale potvrde o pravomoćnosti preostalih sudskih presuda (za preostale 2 plaćene presude i 1 tužbu) očekujemo refundaciju iz proračunskih sredstava. U 2024. godini nismo unosili planska sredstva na prihodnoj strani, ali očekujemo refundaciju iz proračuna za ove rashode u procijenjenom iznosu do najviše 5.000,00 EUR.

Prihodi i rashodi na aktivnostima *A622150 Programsko financiranje javnih instituta (izvor 11)* i *A622152 Programsko financiranje javnih instituta - iz strukturnih i investicijskih fondova* (izvor 581) planirani su sukladno uputama nadležnog ministarstva dostavljenih nakon usvajanja Državnog proračuna. Odnose se na programsko financiranje javnih instituta sukladno Programskom ugovoru koji je potpisan s Ministarstvom znanosti i obrazovanja u prosincu 2023. godine. Kako je proces sklapanja programskih ugovora za razdoblje 2024.-2027. godine tekao paralelno sa usvajanjem Državnog proračuna, vjerujemo da možemo očekivati promjene u ukupnim planskim iznosima i rasporedu prihoda i rashoda tijekom 2024. godine.

Prihode i rashode na aktivnosti *A622153 Samostalna djelatnost javnih instituta - iz evidencijskih prihoda* ostvarivat ćemo ugovaranjem projekata na tržištu (izvor 31), od zakupa dijela zgrade Ekonomskog instituta, Zagreb (izvor 31), od ugovorenih projekata s Hrvatskom zakladom za znanost (izvor 52), ugovorenih donacija (izvor 61), te EU projekata (izvor 51). Prihode od tržišnih projekata planirali smo u 2024. godini u iznosu do 331.000 EUR, u 2025. godini u iznosu od 365.000 EUR i u 2026. godini prihod od 370.000 EUR. Planirani prihod od zakupnina planirali smo u iznosu od po 10.800 EUR godišnje. Prihode i rashode od Hrvatske zaklade za znanost planirali smo u iznosu od 6.746 EUR koji će se 2024. godini ostvariti sukladno dinamici provedbe dva ugovorena projekta (REPRICON i TOURCRO). Oba projekta završavaju početkom 2024. godine i ne planiramo ovu vrstu prihoda u 2025. i 2026. godini. Unutar aktivnosti *A622153 Samostalna djelatnost javnih instituta - iz evidencijskih prihoda* planirani rashodi odnose se u najvećoj mjeri na troškove ostvarenja projektnih aktivnosti, obrazovanje zaposlenika, financiranje odlazaka na znanstvene konferencije i službena putovanja, rashode za intelektualne usluge, rashode za plaće zaposlenika i ostale materijalne troškove. Iz vlastitih sredstava ulaže se u nabavu opreme, te podmiruju se ostale obveze koje se ne financiraju iz sredstava državnog proračuna. Namjenska sredstva ugovorena s Hrvatskom zakladom za znanost troše se sukladno ugovorenoj namjeni. Planirani prihodi na izvoru 51 odnose se na procijenjene iznose priljeva novčanih sredstava iz Europske unije u periodu 2024. – 2026. godine sukladno dinamici ostvarivanja projekta *POLICY ANSWERS – Stvaranje politike I&R-a, provedba i podrška na zapadnom Balkanu* u kojem Ekonomski institut, Zagreb sudjeluje kao partner (Grant Agreement No.101058873 - POLICY ANSWERS – HORIZON – WIDERA 2021 ACCESS 06). Projekt ima za cilj nastaviti i povećati zajedničke napore Europske unije i zapadnog Balkana — Albanije, Bosne i Hercegovine, Kosova\*, Crne Gore, Sjeverne Makedonije i Srbije — za suradnju na području inovacija, istraživanja, obrazovanja, kulture, mladih i sporta. Cilj je u konačnici poticati stabilnost i prosperitet uz jačanje europske perspektive regije. Rashodi na ovom projektu se odnose na troškove zaposlenih i troškove istraživanja, te se podmiruju infrastrukturni troškovi u visini dodijeljenih indirektnih troškova. Trajanje projekta je od 01.03.2022. do 28.02.2026. godine, a prihode ostvarujemo periodičnim uplatama direktno od koordinatora Zentrum für Soziale Innovation – ZSI. Rashodi su planirani sukladno predviđenoj provedbi. Ostali rashodi na izvoru 51 koji se ne odnose na projekt Policy Answers predstavljaju *overhead* od završenih EU projekata iz prethodnih godina. Planirani prihodi i rashodi na izvoru 61 planirani su sukladno postojećim ugovorima o donacijama.

U Tabeli 1 nalazi se sažeti prikaz planiranih prihoda, a u sklopu Prijedloga financijskog plana za razdoblje 2024.-2026. godine nalazi se Privitak 1b – Posebni dio financijskog plana 2024.-2026. godine – rashodi prema izvorima financiranja i aktivnostima.

Tabela 1: Planirani prihodi u razdoblju 2024.-2026.

|  |  |  |  |  |  |  |
| --- | --- | --- | --- | --- | --- | --- |
| Aktivnost | Izvršenje 2022. | Plan 2023. | Plan 2024. | Plan 2025. | Plan 2026. | Indeks 24./23. |
| A622120 Pravomoćne sudske presude | 11.278 | 16.256 | 0 | 0 | 0 | 0 |
| A622150 Programsko financiranje javnih instituta | 1.594.630 | 1.854.628 | 1.971.325 | 1.987.425 | 1.999.480 | 1,06 |
| A622152 Programsko financiranje javnih instituta - iz strukturnih i investicijskih fondova | 0 | 0 | 109.559 | 109.559 | 109.559 | 0 |
| A622153 Samostalna djelatnost javnih instituta - iz evidencijskih prihoda | 495.366 | 310.546 | 360.546 | 376.800 | 382.250 | 1,12 |
| UKUPNO | 2.101.274 | 2.193.430 | 2.441.430 | 2.473.784 | 2.491.289 | 1,11 |

Istraživački program će se provoditi kroz četiri ključna područja istraživanja u koje će Institut usmjeravati svoje potencijale u 2024.-2026. razdoblju. To su: makroekonomija i međunarodna ekonomija, poslovna ekonomija i ekonomski sektori, regionalni razvoj i socijalna politika i tržište rada. Makroekonomija i međunarodna ekonomija obuhvaća sljedeće istraživačke teme: financijski sustavi i međunarodni tokovi kapitala, makroekonomija i međunarodna ekonomija. Područje poslovna ekonomija i ekonomski sektori obuhvaća sljedeće istraživačke teme: inovacije, istraživanje i razvoj, institucije, potrošače, sektore i poduzeća, hrvatsku ekonomiju, ekonomiku energetike i ekonomiku turizma. Regionalni razvoj obuhvaća sljedeće istraživačke teme: ekonomija i okoliš, lokalni razvoj i regionalni razvoj te regionalna politika. Područje socijalne politike i tržišta rada obuhvaća istraživače teme: mirovine i starenje, nejednakost, siromaštvo i socijalna politika, tržište rada i kompetencije i zdravlje i blagostanje. Svaka od navedenih istraživačkih tema rezultira objavljenim znanstvenim i stručnim radovima i/ili znanstvenim i stručnim projektima.

Osim što će istraživači Ekonomskog instituta, Zagreb sudjelovati u istraživanju navedenih istraživačkih tema u razdoblju 2024.-2026, očekuje se da će napori istraživača biti usmjereni i na otvaranje novih istraživačkih pitanja.

Navedene aktivnosti sastoje se od sljedećih elemenata/ podaktivnosti koje pridonose u ostvarenju ciljeva istraživačkog programa Ekonomskog instituta, Zagreb su:

* razvoj specijaliziranih područja istraživanja,
* objavljivanje radova u domaćim i inozemnim znanstvenim časopisima,
* aktivno sudjelovanje na konferencijama, radionicama i drugim znanstvenim skupovima,
* suradnja s domaćim i međunarodnim znanstvenim organizacijama,
* suradnja s gospodarskim sektorom,
* prikaz rezultata istraživanja i prijenos znanja nositeljima javne politike i široj javnosti,
* predlaganje znanstvenih i stručnih projekata zainteresiranim naručiteljima,
* razvoj originalnih proizvoda Instituta
* izdavačka djelatnost.

Institut je u svojoj razvojnoj strategiji, Strategija razvoja EIZ-a za razdoblje 2022.-2031. definirao svoju misiju na sljedeći način:

**Institut provodi znanstvena i stručna ekonomska istraživanja s najvišim akademskim standardima čiji se rezultati objavljuju u publikacijama s međunarodnim odjekom i služe kao podloga za informiranu javnu raspravu o relevantnim društvenim pitanjima u Republici Hrvatskoj i šire.**

U istom dokumentu definirana je i vizija EIZ:

**Institut je priznato središte izvrsnosti u ekonomskim istraživanjima s akademskim standardima najboljih europskih istraživačkih institucija.**

Definirano je ukupno pet strateških ciljeva

U idućem desetljeću aktivnosti Instituta bit će usmjerene k ostvarenju pet strateških ciljeva:

1. **Povećati broj kvalitetnih znanstvenih radova te njihovu vidljivost i internacionalizaciju.**
2. **Intenzivirati rad na kompetitivnim projektima.**
3. **Učvrstiti poziciju vodeće hrvatske znanstvene organizacije u polju ekonomije i postati europsko regionalno središte izvrsnosti u ekonomskim istraživanjima.**
4. **Ojačati suradnju s gospodarskim okruženjem i nositeljima javnih politika u novim područjima istraživanja u skladu s Nacionalnim planom oporavka i otpornosti te općim ciljevima na razini Europske unije (promicanje ekonomske, društvene i teritorijalne kohezije u Uniji, jačanje ekonomske i društvene otpornosti, smanjivanje društvenih i ekonomskih učinaka krize te poticanje zelene i digitalne tranzicije).**
5. **Unaprjeđivati stručna znanja i vještine djelatnika stručnih službi za poslovanje i pružanje adekvatne potpore znanstvenom i stručnom radu u digitalnom okružju.**

Prva dva cilja odgovaraju ciljevima Strateškog programa znanstvenih istraživanja za razdoblje 2020. –2024. i usmjerena su izravno na unapređenje kvalitete znanstvenog rada i istraživanja u Ekonomskom institutu, Zagreb.

U sklopu dokumenta *Strateški program znanstvenih istraživanja za razdoblje 2020.-2024.* identificirana su četiri strateška cilja usmjerena na unaprjeđenje kvalitete znanstvenog rada i istraživanja u Institutu:

1. **Povećanje kvalitete znanstvenih radova**
2. **Povećanje vidljivosti i internacionalizacije znanstvenih radova**
3. **Povećanje znanstvene produktivnosti**
4. **Intenziviranje rada na kompetitivnim projektima**

Za ostvarivanje strateškog cilja ***Povećanje kvalitete znanstvenih radova Postignuta izvrsnost u znanstvenim istraživanjima***, Institut se planira fokusirati na sljedeće aktivnosti: nagrađivanje znanstvenih radova objavljenih u prvom kvartilu (Q1) u časopisima uvedenim u bazu Web of Science, nagrađivanje znanstvenih radova objavljenih iznad medijana u časopisima uvedenim u bazu Web of Science, dodjelu poticajnih sredstava za odlazak na konferencije, pri čemu visina poticaja ovisi o kvaliteti znanstvene produkcije, dodatno poticanje odlazaka na prestižne konferencije, lektoriranje radova izloženih na Znanstvenom utorku i objavljenih u Radnim materijalima EIZ-a do objave i zapošljavanje vrsnih znanstvenika iz inozemstva.

Za postizanje strateškog cilja ***Povećanje vidljivosti i internacionalizacije znanstvenih radova*** poduzimaju se aktivnosti usmjerene na nagrađivanje citiranosti radova Instituta, donošenje i implementacija novog stipendijskog programa za znanstvena istraživanja – „EIZ impact“, dodjelu poticajnih sredstava za odlazak na konferencije, poticanje odlazaka na prestižne konferencije i osnivanje Fonda za poticanje suradnje s inozemnim znanstvenicima.

Strateški cilj ***Povećanje znanstvene produktivnosti*** planira se ostvaritipoticanjem odlazaka na konferencije, dodjelom poticajnih sredstava za odlazak na konferencije, i odlazaka na prestižne konferencije, lektoriranjem radova izloženih na Znanstvenom utorku i objavljenih u Radnim materijalima EIZ-a do objave, zapošljavanjem vrsnih znanstvenika iz inozemstva, i zapošljavanjem novih asistenata i/ili doktoranada.

Strateški cilj ***Intenziviranje rada na kompetitivnim projektima*** planira se ostvaritiosiguravanjem prijevoda i lekture dokumentacije za prijavu znanstveno-kompetitivnih projekata, zapošljavanjem vrsnih znanstvenika iz inozemstva, zapošljavanjem asistenata i/ili doktoranada, donošenjem novog Pravilnika o dodatnim uvjetima za zapošljavanje na znanstvena radna mjesta, te donošenjem Pravilnika o uvjetima reizbora.

Za svaki od ciljeva navedeni su pripadajući pokazatelji rezultata s kojima se mjeri ostvarenje tih ciljeva. Polazne vrijednosti pokazatelja odražavaju prosjeke za prethodno petogodišnje razdoblje (2015. – 2019.) Ciljane vrijednosti predstavljaju godišnje prosjeke za petogodišnje razdoblje od 2020. do 2024. S obzirom da Strateški program znanstvenih istraživanja za razdoblje 2020.-2024. definira samo godišnje prosjeke za petogodišnja razdoblja ili petogodišnje kumulativne vrijednosti, te vrijednosti su za potrebe financijskog planiranja svedene na godišnje razine koristeći pretpostavku da će se u svakoj od godina plana (2024., 2025. i 2026.) ostvariti identična prosječna vrijednost pokazatelja jer je cilj ostvariti napredak u odnosu na prethodno petogodišnje razdoblje (2015.-2019.). S obzirom da *Strateški program znanstvenih istraživanja za razdoblje 2020.-2024.* istječe sa 2024. godinom, te će se novi program raditi u 2024., ciljane vrijednosti pokazatelja rezultata za 2025. i 2026. godinu odgovaraju onima za 2024. godinu.

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost za 2024. | Ciljana vrijednost za 2025.. | Ciljana vrijednost za 2026. |
| *Broj objavljenih znanstvenih radova u*  *prvom kvartilu (Q1) u časopisima uvedenim*  *u bazu Web of Science* | *-* | *Prosječni godišnji broj radova* | *2,2* | *EIZ* | *3* | *3* | *3* |
| *Broj znanstvenih radova objavljenih u*  *časopisima uvedenim u bazu Web of Science i*  *Scopus u suautorstvu s autorima koji nisu*  *zaposlenici EIZ* | *-* | *Prosječni godišnji broj radova u petogodišnjem razdoblju* | *3,3* | *EIZ* | *4* | *4* | *4* |
| *Broj znanstvenih radova objavljenih u*  *časopisima uvedenim u bazu Web of Science i*  *Scopus u suautorstvu s autorima s afilijacijom*  *inozemne institucije* | *-* | *Prosječni godišnji broj radova u petogodišnjem razdoblju* | *0,96* | *EIZ* | *1,2* | *1,2* | *1,2* |
| *Broj znanstvenih radova objavljenih u*  *časopisima uvedenim u bazu Web of Science i*  *Scopus u području ekonomije* | *-* | *Prosječni godišnji broj radova* | *1,76* | *EIZ* | *2* | *2* | *2* |
| *Broj znanstvenih radova objavljenih u*  *časopisima uvedenim u bazu Web of*  *Science* | *-* | *Prosječni godišnji broj radova* | *27,8* | *EIZ* | *30* | *30* | *30* |
| *Broj znanstvenih radova objavljenih u*  *časopisima uvedenim u bazu Scopus* | *-* | *Prosječni godišnji broj radova* | *28,8* | *EIZ* | *32* | *32* | *32* |
| *Broj prijava kompetitivnih projekata gdje je EIZ*  *voditelj konzorcija, nositelj projekta ili*  *samostalni prijavitelj* | *-* | *Prosječni godišnji broj prijava u petogodišnjem razdoblju* | *3,2* | *EIZ* | *4* | *4* | *4* |
| *Broj ugovorenih kompetitivnih projekata gdje je*  *EIZ voditelj konzorcija, nositelj projekta ili*  *samostalni prijavitelj* | *-* | *Prosječni godišnji broj prijava u petogodišnjem razdoblju* | *2,6* | *EIZ* | *3* | *3* | *3* |
| *Broj ugovorenih kompetitivnih projekata gdje je*  *EIZ partner u konzorciju* | *-* | *Prosječni godišnji broj prijava u petogodišnjem razdoblju* | *1,4* | *EIZ* | *1,8* | *1,8* | *1,8* |